પાઠ 14
ડુક્કરો વચ્ચે વહાલો દીકરો
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 7: ઈસુ પ્રભુ અને તારનાર
	હેતુ
	બાળકોને બતાવવું કે ઈસુએ વાર્તાઓ કહીને આત્મિક સત્યો શીખવ્યાં.

	શાસ્ત્રવાંચન
	લૂક 15:11-19

	મુખપાઠ કલમ
	યોહાન 1:11
તે પોતાનાની પાસે આવ્યો, પણ તેના પોતાનાએ તેનો સ્વીકાર કર્યો નહિ.



પાઠની રજૂઆત
શરૂઆત
શું તમારું કુટુંબ કે સમુદાય ક્યારેય સાથે બેસીને વાર્તાઓ કહે છે? ઘણીવાર વડીલો પરંપરાગત વાર્તાઓ આગામી પેઢીને કહે છે જેથી તેઓ કુટુંબ કે કુળના રિવાજો જાણે. ઈસુ ઘણીવાર પોતાના શિષ્યો અને બીજા અનુયાયીઓને વાર્તાઓ કહીને શીખવતા, જેને આપણે દૃષ્ટાંતો કહીએ છીએ. તે શબ્દચિત્રો જેવાં છે, કારણ કે તે આપણને આત્મિક સત્યો બતાવે છે જે ઈસુ આપણને સમજાવવા માગે છે.
પાઠના મુખ્ય મુદ્દાઓ
	1.ઈસુએ બે દીકરાવાળા પિતા વિશે એક વાર્તા કહી. વર્ણન કરો કે નાના દીકરાએ પોતાના પિતા પાસેથી વારસાનો પોતાનો ભાગ કેવી રીતે મેળવ્યો (લૂક 15:11-12).
	2.પછીની બે કલમોમાં જે બને છે તે તમારા પોતાના શબ્દોમાં કહો (15:13-14). નાના દીકરા માટે વસ્તુઓ કેવી રીતે પરિણમી તેનું વર્ણન કરવામાં થોડી કલ્પનાશક્તિ વાપરો.
	3.તે યુવાનને થોડો ખોરાક મેળવવા માટે કોઈક કામ શોધવું પડ્યું. તેને મળેલું એકમાત્ર કામ કોઈનાં ડુક્કરોની સંભાળ રાખવાનું હતું. તે બતાવે છે કે તે કેટલો લાચાર હતો, કારણ કે યહૂદીઓ ડુક્કરોને અશુદ્ધ પ્રાણી ગણે છે અને તેમની સાથે કશો સંબંધ રાખતા નથી. જોકે, તે એટલો ભૂખ્યો હતો કે ડુક્કરોનો ખોરાક પણ તેને સારો લાગતો હતો! ચિત્ર 14 બતાવો. જુઓ કે શ્રીમંત ઘરનો આ માણસ કેટલો દુઃખી અને પોતાના માટે દયાજનક દેખાય છે. જ્યારે તેની પાસે વધુ પૈસા ન રહ્યા ત્યારે તેને એ પણ ખબર પડી કે તેને કોઈ સાચા મિત્રો નથી. કોઈ તેને મદદ કરતું ન હતું (15:15-16).
	4.પછી તે યુવાને પોતાના જીવન વિશે ખૂબ ગંભીર વિચાર કર્યો. તેને સમજાયું કે તેણે ખોટું કર્યું છે અને તેની હાલની સ્થિતિ તેની પોતાની ભૂલ છે. તેણે ઘરે જઈને પિતાને નોકર તરીકે રાખવા કહેવાનું નક્કી કર્યું. તેને ખાતરી હતી કે તેનું વર્તન એટલું ખરાબ હતું કે તેને પિતાના દીકરા તરીકે કદી પાછો સ્વીકારવામાં આવશે નહિ (15:17-19). અહીં વાર્તા કહેવાને બદલે તમે દીકરાનો અભિનય કરી શકો.
તે પાપી અને ઘમંડી યુવાન ઘરે પહોંચશે ત્યારે તેનું કેવું સ્વાગત થશે? તે આપણે આવતા પાઠમાં જોઈશું!
વાર્તા પ્રત્યે આપણો પ્રતિભાવ
શું તમને નામાન અને હામાનની વાર્તાઓ યાદ છે? જરૂર પડે તો બાળકોને ટૂંકમાં યાદ અપાવો. નામાન પોતાના રક્તપિત્તમાંથી ત્યાં સુધી સાજો થયો નહિ જ્યાં સુધી તેણે પોતાનું મહત્ત્વ છોડી દીધું નહિ અને એલિશાની સરળ સૂચનાઓ પાળી નહિ. બીજી તરફ, હામાન ઘમંડી રહ્યો. તેણે ક્યારેય પશ્ચાત્તાપ કર્યો નહિ અને તેથી બીજા માટે પોતે બનાવેલા ફાંસીના માંચડા પર જ મરણ પામ્યો.
આ વાર્તામાં ઈસુ આપણને બતાવવા માગે છે કે આપણે બધા દીકરા જેવા છીએ, ભલે આપણને લાગે કે આપણે એટલા ખરાબ નથી. આપણે સૌએ પશ્ચાત્તાપ કરવાની અને કબૂલ કરવાની જરૂર છે કે આપણે પાપી છીએ. આપણામાં એક પણ એવો નથી જેણે પોતાના જીવન વિશે ગંભીર વિચાર કરવાની જરૂર ન હોય.
મુખપાઠ કલમ દૃઢ કરાવો

